Sandnes kirke (Sandnes)

**Sandnes kirke** er en langkirke fra 1882 i Sandnes kommune i Rogaland fylke. Byggverket er i tegl og har 500 plasser. Kirken utgjør sammen med Kirkeparken kvartalet Eidsvollsgata, Flintergata, Storgata og Kirkegata i Sandnes sentrum.

## Historie
Sandnes ble skilt ut som egen kommune fra Høyland i 1860, og var uten egen kirke de første 22 årene. Under denne perioden sognet byens innbyggere til Høyland kirke i nabokommunen, mens bystyret jobbet for å få byen godkjent som eget sogn og finansiering av kirkebygg og -tomt. I 1879 tok sogneprest i Høyland G.W. Iversen, hans medhjelper og andre borgere initiativ til å bidra til prosessen, og presten donerte selv 500 kroner til bygging av kirke. Bystyreprotokollen fra 19. mars året etter viser at byggingen ble fremskyndet vesentlig da kommunen uventet fikk en tomt i gave av skipsrederen G. A. Jonasens arvinger. En kirkebyggingskomité ble valgt 15. oktober 1880, og 9. februar 1881 vedtok bystyret enstemmig å oppføre en teglkirke i nygotisk stil, tegnet av Hartvig Sverdrup Eckhoff, på tomten på «Flintebakken». Byggetomten og adkomst via Tverrgate 23 (senere Kirkegata) ble opparbeidet av arbeidsløse fattige, på initiativ fra fattigkommisjonen.

Omtrent halvannet år etter byggevedtaket, 6. juli 1882, ble Sandnes kirke innviet. Kirken ble av økonomiske hensyn noe kortere og lavere enn Eckhoffs opprinnelige tegninger. Av samme grunn ble det installert enkel innredning og dekorasjon, gamle ovner og et utrangert orgel fra Farsund. I 1899 fikk kirken nytt orgel, produsert av den lokale orgelfabrikken *Norge* i Strandgata, og i 1904 ny altertavle. Eget kirkesogn ble Sandnes først i 1913, og prestegjeld i 1914. Tårnet ble påbygget i 1949, og i 1961 ble kirken restaurert og utvidet i lengden etter de opprinnelige tegningene.

Altertavlen er malt av August Eiebakke i kopi etter Adolph Tidemands alterbilde *Oppstandelsen* i Bragernes kirke. To vinduer i koret har glassmalerier fra 1922 av Olav Ansgar Larssen. Motivene er fra langfredag og oppstandelsen. Døpefonten av kleberstein ble laget av Ståle Kyllingstad i 1951. Kyllingstad utsmykket prekestolen samme år, og i 1953 fornyet han innrammingen til hoveddøren.

Det er ikke kirkegård ved kirken. Sandnes nye og gamle gravlund  er lenger sørvest, vest for fylkesvei 44.


File:SANDNES KIRKE nygotisk teglsteinskirke H. S. Eckhoff 1882 Tårn Hoveddør inngangsportal Ståle Kyllingstad 1953 Trapp fortau mot Kirkegata etc (Lutheran Neogothic brick churc) Sandnes, Norway 2021-11 IMG 3608.jpg|Sandnes kirke er en nygotisk teglsteinskirke tegnet av Hartvig Sverdrup Eckhoff og innviet 1882

File:SANDNES KIRKE nygotisk teglsteinskirke H. S. Eckhoff 1882 Hoveddør inngangsportal Ståle Kyllingstad 1953 Den gode hyrde evangelistene Trapp etc (Lutheran Neogothic brick churc) Sandnes, Norway 2021-11 IMG 3318.jpg|Ståle Kyllingstad dekorerte hoveddøra med relieffer av «Den gode hyrde» og evangelistene i 1953

File:SANDNES KIRKE nygotisk teglsteinskirke H. S. Eckhoff 1882 Krigsminnesmerke frihetsmonumentet bauta S Kyllingstad 1947 Park mot Storgata (Lutheran Neogothic brick churc) Sandnes, Norway 2021-11 IMG 3511.jpg|Kyllingstads frihetsmonument (til høyre) i parken mot Storgata er krigsminnesmerke over falne under andre verdenskrig. Det ble innviet 1947.

File:SANDNES KIRKE nygotisk teglsteinskirke H. S. Eckhoff 1882 Park paviljong Kommunal bydrift bil lampe høst (Lutheran Neogothic brick churc) Sandnes, Norway 2021-11 IMG 3337.jpg|Kirken utgjør sammen med Kirkeparken kvartalet Eidsvollsgata, Flintergata, Storgata og Kirkegata i bysentrum. I parken er det blant annet en paviljong.

File:SANDNES KIRKE nygotisk teglsteinskirke H. S. Eckhoff 1882 Park bak høst lampe (Lutheran Neogothic brick churc) Sandnes, Norway 2021-11 IMG 3651.jpg|Baksiden av kirkebygget ut mot parken omkring.


## Referanser


## Litteratur
* 
* 

## Eksterne lenker
* 
* 
* 
* Sandnes menighet